২০০৮ সালের ২৯ ডিসেম্বর নবম জাতীয় সংসদ নিবার্চনে বিপুল সংখ্যাগরিষ্ঠতা নিয়ে সরকার গঠন করে “দিন বদলের বাংলাদেশ ও ডিজিটাল বাংলাদেশ” গড়ার স্বপ্ন-জাগানিয়া আওয়ামী লীগের নেতৃত্বাধীন মহাজোট। মহাজোট সরকার জাতির কাছে স্বপ্নের এক উঁচু পাহার দাঁড় করিয়েছিল। ডিজিটাল বাংলাদেশ, সন্ত্রাসমুক্ত বাংলাদেশ, দুর্নীতিমুক্ত বাংলাদেশ, দিন বদলের বাংলাদেশ ইত্যাদি স্বপ্নাতুর শ্লোগান দেয়া হলেও পদ্মা সেতু, হলমার্ক, ডেসটিনি, কুইকরেন্টাল বিদ্যুৎ প্রকল্পের মাধ্যমে আওয়ামী লীগ দুর্নীতির নতুন ইতিহাস কায়েম করেছে। দলীয় সন্ত্রাস, চাঁদাবাজি, হত্যা লুটপাট, আর বিরোধী দল দমনে রাষ্ট্রযন্ত্রকে ব্যবহার করে দমন-নিপীড়ন, গুম, খুন আর গণহত্যা আর মানবাধিকার লঙ্ঘনে সরকার দেশে-বিদেশে ব্যাপক সমালোচনার মুখোমুখি। ঘরে ঘরে চাকরি দেয়ার পরিবর্তে চাকরি হরণ ও রানা প্লাজার মতো আরো অনেক ঘটনা দিয়ে ঘরে ঘরে কান্নার রোল সৃষ্টি করেছে এই সরকার।